


Redactor / tehnoredactor - GRIGORE CONSTANTINESCU 
Lector - EUGENIA CONSTANTINESCU 
Imagini — INTERNET 
DTP — DAN COTAR 
MMXVI 





Mia 


CRICORE CONSTANTINESCU 





Rica (L UITE i vea) 


DUNE STI: = 





GRIGORE CONSTANTINESCU 





Biserica Schitului TLrivalea 





În peisajul mirific al Parcului Trivale, străjuind monticolul pe 
care s-a constituit din vechime o aşezare monahală puternică, 
Schitul Trivalea conferă pitorescului locurilor aura unui locaş de 
aleasă spiritualitate religioasă, izvorâtor de statornică speranţă într-o 
lume dominată de obsedanta povară a neîmplinirilor vieţii. 


Mărturii documentare 
QC... Piteştiului sub genericul  „Pitesi 





coenobium” în prima sa atestare cartografică din harta 

«Transilvania» concepută de |. Sambucus, în 1566, la 
Viena, relevă importanţa considerabilă a aşezământului mănăstiresc 
devenit semn distinctiv al oraşului. 

Menţionată frecvent în relatările călătorilor străini, mărturie 
elocventă că „la Piteşti, era o viaţă monahală care se impunea 
atenţiei generale”, mănăstirea din Trivale este atestată în 
consemnarea misionarului bulgar Petru Bogdan Bacsi€ din anul 
1640: „Oraşul are biserici frumoase, o mănăstire de călugări şi 200 
de case de români, adică vreo mie de suflete”; arheologul şi 
numismatul italian Domenico Sestini constata, în cursul vizitei 
efectuate în mai 1780, la Piteşti, existenţa a „250 de locuinţe, dintre 
care multe case boiereşti, 17 biserici şi o mănăstire”, pentru ca, în 
anul următor, secretarul domnitorului Alexandru Ipsilanti, Franz 
loseph Sulzer, să înregistreze, în „târguşorul” Piteşti, mult mai exact, 
„opt biserici, o mănăstire şi mai multe case boiereşti”. 

Documentele medievale interne confirmă existenţa schitului 
de călugări din Trivale ca metoh al Mănăstirii Cotmeana, încă din 
perioada domniei voievodului Vlad Călugărul [1481-1495], fiind 
„veche şi dreaptă moşie şi moştenire sfintei mănăstiri”, precum se 

menţionează în hrisovul emis de cancelaria domnească a lui 
Alexandru lliaş la 13 octombrie 1617. Ipoteza formulată de către 
arhimandritul cărturar Grigorie Uriţescu, în studiul «Schitul Trivalea 
din Piteşti», potrivit căruia mănăstirea exista încă din secolul al XV- 
lea are, aşadar, un incontestabil suport documentar. 

Aşezământul monahal din Piteşti este atestat şi sub 
denumirea de „Mănăstirea Stănceştilor”, anterior etapei de 
construcţie a bisericii mitropolitului Ţării Româneşti, Varlaam — 
edificiu de referinţă în istoria actualului monument. În tradiţia orală a 
aşezământului monastic piteştean, „adăpostirea aici a capului lui 
Mihai Viteazul, pentru câtăva vreme, în trecere spre Târgovişte” s-a 
menţinut, confirmându-se, şi prin acest episod, importanţa în epocă 
a Mănăstirii Stănceştilor din pădurea Trivale. 








Odiseea ctitoriei 
mitropolitului Varlaam 





eneza noului locaş de cult înălțat prin osârdia 
mitropolitului Varlaam este învăluită în clar-obscurul 
unor dramatice evenimente care aveau să marcheze 
viaţa publică a oraşului medieval Piteşti spre sfârşitul secolului al 
XVII-lea. Preocupat continuu de accelerarea lucrărilor la această 
nouă ctitorie a sa, Varlaam strânsese, cu mari eforturi, materialul de 
construcţie necesar pentru edificarea Bisericii Mănăstirii Trivalea. 
Intrat, însă, în dizgraţia domniei, el se retrage din scaunul 
mitropolitan, situaţie nefastă determinând, printre altele, sistarea 
sine die a operaţiunilor de la Trivalea aflate într-o fază incipientă. 
Profitând de această conjunctură, lanache vistierul din Piteşti, 
în tendinţa sa de afirmare în rândul patriciatului local, se decide să 
construiască, în apropierea Curţii domneşti din oraş, Biserica «Sf. 
Treime», pentru care preia, împreună cu nepotul său, paharnicul 
Gavrilă, cărămida destinată Schitului Trivalea de către mitropolit, 
cărămidă pe care, din „înaltă poruncă domnească”, o vor plăti apoi 
cu o parte din moşiile de la Măldăreşti şi Grozeşti. „Sofronie 
călugărul, ispravnic la schitul lui Varlaam, este silit să plătească 

varul şi cărămida ce fuseseră pregătite la schit pentru treaba 
schitului şi pe care Sofronie le dăduse în altă parte.”. 

Abuzul  demnitarului piteştean nu putea rămâne fără 
repercusiuni. La 3 mai 1686, cancelaria domnească a lui Şerban 
Cantacuzino se adresează, prin hrisov, paharnicului Gavrilă, nepotul 
lui lanache vistierul, impunându-i restituirea integrală a materialelor 
de construcţie care aparținuseră Schitului Trivalea: „Spus-au sfinţia 
sa, părintele vlădica Varlaam, cum că ar fi luat unchi-tău, lanache 
vistiarul, nişte cărămidă dă la mănăstirea sfinţiii sale dă la Trivalea, 
dă la Piteşti, de o au dus dă şi-au făcut biserica lui dă la oraşul 
Piteşti.”. Avertismentul Domnului este direct: „Tu să cauţi să pui la 
loc cărămida câtă au luat unchi-tău, de unde au luat /.../ că, apoi, 
voiu trimite domniia mea om domnescu de le vei pune toate la loc şi 
le vei da şi treapăd.”. 

Ctitorul Bisericii Schitului Trivalea, mitropolitul Varlaam, s-a 
născut prin 1630, în satul Moşoaia de lângă Piteşti şi a urcat treptele 
ierarhice spre înaltul scaun mitropolitan oferit de către domnitorul 
Grigore Ghica, trecând prin acelea de: stareţ al Mănăstirii Glavacioc 
şi de episcop al Râmnicului [1670-1672]. Ca mitropolit al Ungro- 
Vlahiei în anii 1672-1679, Varlaam a înfiinţat prima tipografie 
mitropolitană a Bucureştilor în 1678. Actul său ctitoricesc de la 
Trivale nu este izolat, întrucât mitropolitul Varlaam a înălțat, de 
asemenea, locaşurile de cult de la: Turnu [1670], Fedeleşoiu [1677] 
şi Strehareţ din nordul oraşului Slatina [1668], ultimul, împreună cu 
episcopul Serafim al Buzăului. 

Cum va fi arătat ctitoria din Trivale a mitropolitului Varlaam, 
biserică edificată în două etape: 1677-1678 şi 1684-1688 este dificil 
de precizat. Vor fi existat unele analogii planimetrice şi de 
compoziţie arhitecturală cu celelalte ctitorii ale sale, deşi este greu 
de admis că acest rafinat comanditar ar fi acceptat preluarea şi nu 
prelucrarea unor modele generalizate în epocă. Se ştie, însă, cu 
certitudine, că era interesat în asigurarea unei formaţii de meşteri 
capabili să-i satisfacă în cel mai înalt grad exigenţele sale estetice. 

Conservată parţial, pisania originară, datată 10 septembrie 
1698, cu dimensiunile de 59x82 cm, fixează, prin textul excizat în 

piatră, actul ctitoricesc al mitropolitului Varlaam: „„.../cu ajut/oriu 
Fiiului şi cu desăvrişit darul D(u)hului Sf(î)ntii.../ [dumnezees]cu 
lăcaş, întru cinstea şi lauda şi marea mărire şi frîmseaţe 
/.„„părintele şi Fiiul şi D(u)hul S(fînt), nedespărțită Sf(î)nta Troiță, 
cu nevoinţa /...a părintelui Varlaam ce-au fost mitrop(o)lit Țării 
Rom(â)neşti, în zilel(e) lui Grigorie / [Ghica voevod] şi mai întii 
ep(i)scop Rîmnicului. Şi dup(ă) lipsirea den vi(ă)d(i)cie, închinător 
sf(întu /...one au rădicat acest s(fînt) lăcaş în domnia lui Şerban 
vod(ă), începându-s(ă) prim(ă)va/ Ira]. [Pisa]nia s-au pus în 
domnia lui Costandin voivod Brîncoveanul, m(e)s(eţa) sep(temvrie) 
10, I(ea)t 7207.” 

În „aşezământul” redactat de către mitropolitul Varlaam, 
autorul menţiona un element de referință pentru determinarea 
temporală a operaţiunilor de edificare a locaşului din Trivale: 
„Întâmplându-ni-se mazilire, după ce am făcut călătoria sfântului 
lerusalim /.../ şi viind iarăşi în ţară, den agonisita care am avut, am 
rădicat şi am zidit den temelie mănăstirea lângă oraşul Piteşti, care 
se cheamă Trivalea.”. Informaţia furnizată de „aşezământ” se 
completează documentar prin zapisul din 12 martie 1677, în care 
Radul, diaconul din Moşoaia, satul natal al mitropolitului, adeverea: 
„Să să ştie şi să crează că, începând sfinţia sa părintele Varlaam 
mitropolitul o mănăstioară în Piteşti să facă, cumpăratu-i-au sfinţia 
lui şi moşie la Groşi.”. Operaţiunea de edificare a bisericii era, 
aşadar, într-un stadiu incipient în anul 1677, element confirmat, de 
altfel, prin zapisul din 20 ianuarie 1678 adresat mitropolitului 
Varlaam de către Nicula Cartofleş, în care se confirma că Varlaam 
„s-a apucat de a face un schitişor la Piteşti”. 

În hrisovul din 28 ianuarie 1678, emis de cancelaria 
domnească a voievodului Gheorghe Duca, se preciza că „au început 
din temelie schitul”, căruia i se întăreau, prin zapise, danii şi 
proprietăţi cumpărate. Se confirmă, astfel, documentar începerea 
lucrărilor de construcţie a ctitoriei mitropolitului Varlaam în cursul 
anilor 1677-1678. 

Fundaţia originară relevată fragmentar prin sondajul 
geotehnic în zona sudică a pronaosului actual a permis arhl. 
Spiridon Cristocea formularea unei ipoteze: „Începută în 1677, 
construirea bisericii a fost abandonată o dată cu părăsirea ţării de 
către Varlaam, care a reluat, în 1684, acţiunea, însă pe o nouă 
fundaţie mai solidă (adâncimea 1 m) care să dea siguranţă bisericii 
ce se înălța pe acest îngust pinten de deal.”. 

Preocupări 
ctitoriceşti ulterioare 


evenit egumen al Schitului Trivalea la 28 octombrie 

1731, loasaf Grecul se angajează să întreprindă 

operaţiuni de restaurare, întrucât „schitul ajunsese la 
mare slăbiciune”, detalierea stării de conservare a aşezământului 
monahal fiind edificatoare: „| s-au surpat toate zidurile împrejur şi 
toate învelişurile au putrezit şi s-au surpat, cum şi biserica a crăpat 
pe mijlocul altarului, fiind şi biserica nezugrăvită.”. 

Grav avariată de puternicul seism din 14 octombrie 1802, 
Biserica Schitului Trivalea a fost refăcută în anul 1803 împreună cu 
casele egumeneşti de către Partenie, arhimandritul Schitului Buliga 
din Piteşti. „Purtător de grijă” la Schitul Trivalea, Partenie a luat cu 
embatic, la 1 ianuarie 1811, şi, ulterior, la 23 aprilie 1823, schitul, cu 
angajamentul ferm de a repara „toate cele din lăuntru sfintei biserici 
care s-au stricat”, şi să construiască, din zid, curtea aşezământului 
monahal. Afectate de seismul din 1829, biserica şi casele Schitului 
Trivalea vor fi consolidate cu „proptele” de către Vlasie, embaticar 
pe 10 ani [1829-1839]. 

Cutremurele de pământ din 1 iulie 1829 şi 23 ianuarie 1838 
au distrus literalmente biserica, refacerea locaşului impunându-se, 
întrucât pericolul prăbuşirii era iminent. În perioada anilor 1854— 
1856, Biserica Schitului Trivalea a fost rezidită din temelie, din 
însărcinarea Departamentului credinţei şi al instrucției publice, prin 
strădania egumenului lerotei Niculescu, conform planurilor 
arhitectului austriac Johann Schlatter, chemat de domnitorul 
Gheorghe Bibescu pentru restaurarea mănăstirilor din Oltenia şi 

Muntenia. Specialist controversat, adept al demolării edificiilor de 
restaurat, Johann Schlatter menţiona, în raportul său, că „Biserica s- 
a pus, din locul ei, cu câţiva stânjeni mai îndărăt, pentru ca să stea 
mai mult în mijlocul delişorului”, pentru ca, ulterior, să consemneze 
că „partea dinaintea bisericii (pronaosul) este alcătuit din nou.”. 

Sintetizând rezultatele unui sondaj arheologic, în «Raport 
preliminar asupra cercetărilor arheologice de la biserica Schitului 
Trivale» din anul 1980, arhl. Spiridon Cristocea consemna: „Biserica 
construită între 1684-1688 de Varlaam avea acelaşi plan ca cea de 
astăzi şi aproape aceleaşi dimensiuni, cu excepţia naosului care era 
mai îngust. Fundaţiile acestei biserici au fost destul de solide, de 
aceea, biserica ridicată între anii 1854-1856 a fost construită 
aproape pe temelia ei, cu excepţia absidei de sud a naosului, care 
nu are aproape deloc fundaţie.”. Dispăruse, astfel, orice element 
semnificativ din construcţia ctitorită de mitropolitul Varlaam, cu 
excepţia pisaniei din 1698. 

În anul 1904, stareţul Iustin Moisescu s-a dovedit osârduitor 
în: consolidarea locaşului de cult, restaurarea picturii murale şi 
edificarea clopotniţei. În 1918, stareţul lustin Popescu raportează 
episcopiei refacerea celor trei camere ale casei egumeneşti afectate 
de cutremurul din anul 1916. În istoria aşezământului monahal, anul 
1936 reprezintă un moment important prin edificarea actualei 
clopotniţe şi a scării de acces de pe latura estică, „cu stăruința 
arhimandritului D. Ciubotaru, Petre Sterescu, Constantin şi 
Gheorghe Tâmpeanu, Anton lonescu”. Restaurarea chiliilor de pe 
latura vestică a incintei este definitivată în anii 1942-1944 


Renaşterea 
ansamblului monahal 


odificarea radicală a arhitecturii originare a Bisericii 
M:: Trivalea, în cursul operaţiunilor de 
restaurare întreprinse în secolul al XIX-lea, a 

constituit un impediment considerabil în elaborarea proiectului de 
consolidare a bisericii afectate de seismele din 10 noiembrie 1940 şi 


4 martie 1977. 

Soluţia preconizată de către cercetătorul Radu Creţeanu în 
studiul său «Date privind monumentele vechi din Piteşti şi punerea 
lor în valoare în cadrul acţiunii de sistematizare a oraşului»: 
„reclădirea edificiului din temelie”, sugerându-se folosirea, ca model, 
a Schitului Beştelei — soluţie motivată explicit prin „starea foarte 
proastă” a edificiului, care prezenta „ziduri fisurate, bolți de lemn 
care se desfac, o pantă a acoperişului insuficientă şi igrasie”, a 
determinat conducerea aşezământului să întreprindă măsuri în 
consecinţă, solicitându-se arhitectului Ştefan Balş întocmirea unui 
proiect de refacere integrală a Bisericii Schitului Trivalea. 

La sugestia ieromonahilor Calist şi Natanael, a căror 
strădanie în refacerea aşezământului monahal a fost remarcabilă, 
proiectul a fost conceput de către conductorul arhitect Lucian 
Gheorghiu şi inginerul T. Barbu, sub îndrumarea arhitectului Ştefan 
Balş, specialist de notorietate naţională în restaurarea 
monumentelor de arhitectură. 

Tendinţa de revenire, prin restaurare, la o formă iniţială 
neatestată prin mărturii documentare, a impus  proiectanţilor 
efectuarea unor investigaţii complexe privind arhitectura sfârşitului 
veacului al  XVIl-lea, studiindu-se, în special, construcţiile 
ecleziastice ctitorite de către mitropolitul Varlaam, în scopul preluării 
unor elemente de compoziţie arhitecturală în restaurarea Bisericii 
Schitului Trivalea, care să nu distoneze cu arhitectura epocii în care 
fusese edificată. 

Consolidarea bisericii, împodobirea sa cu o splendidă frescă 
— opera renumitului zugrav argeşean lon Savu din Săpata, 
înzestrarea cu mobilier de cult din lemn sculptat, armonios corelat cu 
elementele decorative ale picturii murale reprezintă, în istoria 
aşezământului, încununarea osârdiei obştii monahale de la Trivalea, 
a arhimandritului Ciprian Otoroschi, înfăţişat, în tabloul votiv, ca 
„restaurator al mănăstirii”. 

În patrimoniul aşezământului monahal, se înregistrează 
obiecte de cult cu valoare documentară şi artistică deosebită, printre 
care clopotul suspendat în clopotniţa de la intrarea în incintă de pe 
latura estică, prezentând un medalion excizat cu stema Ţării 

Româneşti şi inscripţia în relief plat: „+ Acest clopot al Schitului 
Trivalea s-au prefăcut din doao clopote / sparte, cu cheltuiala 
cuviosului chir Parthenie, fiind epistat numitului / schit la anul 1820”. 

Dintre piesele iconografice existente, icoana imaginând pe 
«Sf. Nicolae» între lisus Hristos şi Maica Domnului prezintă un 
interes aparte, datorită consemnării inscripţionate în partea sa 
inferioară: „Această icoană] s-au plătit zugrăveala de / [dumnealui] 
postelnicu Dincă Brătianu; 1825 septenvrie 25, ca să-i fie de 
pomeflnire].”. 

Important centru medieval de copişti din Ţara Românească, 
Schitul Trivalea se înscrie, în cultura bisericească naţională, prin 
opera monahilor: Ghermano şi loan, egumenul loan copiind «Viaţa 
patriarhului Ţarigradului, Nifon» scrisă de Gavriil Protul, în cursul 
anilor 1517-1521. 

Sub titlul său complet, «Viaţa şi traiul sfinţiei sale părintelui 
nostru Nifon, patriarhul Ţarigradului, care au strălucit între alte multe 
patimi şi ispite în Țarigrad şi în Ţara Muntenească, scrisă de chir 
Gavriil Protul, adecă mai marele Sfetagorei», manuscrisul 
egumenului loan din anul 1682 cuprindea 53 file. 

Pe fila 51, copistul menţiona: „Să să ştie că această carte m- 
am ostenit eu, mult păcătosul robu Domnului Dumnezeului nostru lui 
lisus Hristos, loan ermonah ot Bistriţ, de o am scris, cându am fost 
egumen la schitul părintelui Varlaam mitropolitul, care schit să 
chiamă Trivalea, de lângă Piteşti, domnind prea bunul şi prea 
creştinul domnu a toată Ţara Rumânească lo Şerban voevod i 
mitropolit chir Teodosie; noemvrie 4 dni, vă tecenie letu 7191 
[=1682]. Şi o am dat sfintei Mănăstiri Bistriţei.”. Manuscrisul cu 
pecetea de fum a Mănăstirii Bistriţa va fi dăruit Academiei Române 
de către mitropolitul Moldovei, Iosif Naniescu, la 15 decembrie 1888. 

Dăinuind, în pitorescul inefabil al imensului parc piteştean, 
prin strădania neostoită a slujitorilor săi, Schitul Trivalea constituie 
un simbol al trăiniciei credinţei strămoşeşti, un altar de permanentă 
regenerare sufletească pentru căutătorii comorilor de spiritualitate 
ale neamului românesc 

